**Atotputernic**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt umbră palidă sub stele

Și-un uriaș în centrul iernii

Când îndrăznesc să cat spre ele

Purtându-mi traiul pe troiene.

Din cer, din lut cuprins în aștri

O pară proaspătă pe zgură

În frigul brazilor albaștri

Rostesc cuvinte de căldură.

Sfios în visele înalte,

Trufaș în pașii mici de humă

Cu scârțâit uscat de paltini

Miresele mă cheamă-n urmă.

De sus cad stelele în linii,

De jos trosnesc mărunt sub talpă

Și parcă ar ținti în mine

Când calea-mi pulberile sapă.

Îmi pare că pășesc în creșteri

Rupând inele de cătușe,

Iar dragostele mele-n peșteri

Sună podoabe de scorușe.

Cred că Icarul doar greșise

Pornindu-și zborul înspre Soare

Când aripile mele-n vise

Țintesc în vremea viitoare.

Lăstar îmi tremură Credința

Cu-atâtea mii de aspirații

Mă strigă-n ceafă Miorița

Din doruri pentru constelații.

În stele fug după privire

Și vârcoliri de poezie -

De nu-mi cad ele în iubire

Eu le-oi cădea pe galaxie.

Din moleculă-i rupt atomul

Și-i azvârlit în libertate

Căci eu sunt omul, numai omul

Domn peste tot și peste toate.

Scrâșnesc steluțele căzute,

Râd de-ncercarea lor avidă

Atâtea multe și mărunte

Viața vrând să îmi ucidă.

Eu sunt stăpân pe lumea largă!!!...

...Cu voce blândă și sfioasă

Îmi spuse soața:„Vino, dragă,

Din noaptea gerului acasă!

Să nu răcești că frig e-afară -

Nu-i bine să glumești cu iarna...

Vei alerga prin primăvară

Cocorii când suna-vor goarna.”

„De ce s-aștept?! Îmi smulg grumazul

Din fricile pentru-nainte!..”

Nevasta-mi sărută obrazul:

„Ah, ghiocelul meu cuminte!”

Victor Bragagiu